CELEX: 32018D1921
Language: et
Date: 2018-12-04 00:00:00
Title: Nõukogu rakendusotsus (EL) 2018/1921, 4. detsember 2018, millega muudetakse rakendusotsust 2013/191/EL, mille kohaselt lubatakse Lätil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ning artiklitest 168 ja 168a

7.12.2018   
               
               
                  ET
               
               
                  Euroopa Liidu Teataja
               
               
                  L 311/36
               
            
         NÕUKOGU RAKENDUSOTSUS (EL) 2018/1921,
         4. detsember 2018,
         millega muudetakse rakendusotsust 2013/191/EL, mille kohaselt lubatakse Lätil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ning artiklitest 168 ja 168a
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõiget 1,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Nõukogu rakendusotsusega 2013/191/EL (2) lubati Lätil kehtestada erimeede, millega tehakse erand direktiivi 2006/112/EÜ artikli 26 lõike 1 punktist a ning artiklitest 168 ja 168a (edaspidi „erimeede“). Seejärel erimeetme kohaldamise luba muudeti ja selle kehtivust pikendati 31. detsembrini 2018 nõukogu rakendusotsusega (EL) 2015/2429 (3).
                  
               
                     (2)
                  
                  
                     Erimeede piirab 50 % määraga õigust arvata maha käibemaks, mida makstakse teatavatelt ostetud, liisitud, ühendusesiseselt omandatud või imporditud sõiduautodelt, mille suurim lubatud mass ei ületa 3 500 kilogrammi ning milles ei ole lisaks juhi istekohale rohkem kui kaheksa istekohta, samuti kõnealuste sõiduautode hooldus-, remondi- ja kütusekuludelt.
                  
               
                     (3)
                  
                  
                     Komisjonis 20. juunil 2018 registreeritud kirjas taotles Läti luba jätkata teatavatel tingimustel erimeetme kohaldamist, et piirata mahaarvamise õigust selliste sõiduautodega seotud kulude suhtes, mida ei kasutata üksnes ettevõtluse tarbeks.
                  
               
                     (4)
                  
                  
                     Komisjon edastas Läti taotluse teistele liikmesriikidele 7. septembri 2018. aasta kirjaga. Komisjon teatas 10. septembri 2018. aasta kirjaga Lätile, et tal on taotluse hindamiseks kogu vajalik teave.
                  
               
                     (5)
                  
                  
                     Kooskõlas rakendusotsuse (EL) 2015/2429 artikli 6 lõikega 2 esitas Läti käibemaksu mahaarvamiseks kehtestatud protsendimäära läbivaatamise aruande. Praegu olemasoleva teabe alusel on Läti seisukohal, et 50 % määr on endiselt põhjendatud ja asjakohane.
                  
               
                     (6)
                  
                  
                     Erimeetme kohaldamise pikendamist tuleks ajaliselt piirata, et oleks võimalik hinnata selle tõhusust ja protsendimäära sobivust. Võttes arvesse erimeetme kohaldamisest tulenevat positiivset mõju maksukohustuslaste ja maksuhaldurite halduskoormuse vähendamisele, tuleks Lätil lubada jätkata erimeetme kohaldamist veel ühe piiratud ajavahemiku jooksul kuni 31. detsembrini 2021.
                  
               
                     (7)
                  
                  
                     Kui Läti arvates on vaja erimeedet pikendada ka pärast 2021. aastat, peaks ta 31. märtsiks 2021 esitama komisjonile loa pikendamise taotluse koos aruandega kohaldatud protsendimäära läbivaatamise kohta.
                  
               
                     (8)
                  
                  
                     Erimeetme kohaldamine ei mõjuta oluliselt lõpptarbimise etapis kogutava maksutulu summat ning see ei mõjuta negatiivselt käibemaksust tulenevaid liidu omavahendeid.
                  
               
                     (9)
                  
                  
                     Rakendusotsust 2013/191/EL tuleks seetõttu vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rakendusotsuse 2013/191/EL artikkel 6 asendatakse järgmisega:
            
               
                  „Artikkel 6
                  
                     1.   Käesolevat otsust kohaldatakse 1. jaanuarist 2016 ning see kehtib kuni 31. detsembrini 2021.
                  
                  
                     2.   Käesolevas otsuses sätestatud loa pikendamise taotlus tuleb esitada komisjonile 31. märtsiks 2021 koos artiklis 1 sätestatud protsendimäära läbivaatamise aruandega.“
                  
               
            
         
         
            Artikkel 2
            Käesolev otsus jõustub selle teatavakstegemise päeval.
            Seda kohaldatakse alates 1. jaanuarist 2019.
         
         
            Artikkel 3
            Käesolev otsus on adresseeritud Läti Vabariigile.
         
         
            Brüssel, 4. detsember 2018
            
               
                  Nõukogu nimel
               
               
                  eesistuja
               
               H. LÖGER
            
         
         
            (1)  ELT L 347, 11.12.2006, lk 1.
         
            (2)  Nõukogu 22. aprilli 2013. aasta rakendusotsus 2013/191/EL, mille kohaselt lubatakse Lätil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ning artiklitest 168 ja 168a (ELT L 113, 25.4.2013, lk 11).
         
            (3)  Nõukogu 10. detsembri 2015. aasta rakendusotsus (EL) 2015/2429, mille kohaselt lubatakse Lätil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ning artiklitest 168 ja 168a (ELT L 334, 22.12.2015, lk 15).